khistorydata/jeongjo-sjw-relations huggingface dataset:
정조 7년
癸卯十一月二十六日巳時。上御誠正閣。左承旨入侍時。行左承旨徐有防。假注書金孝建。記註官金健修。李祖承。以次進伏訖。上曰。課講試官入侍。出榻敎上曰。禮房承旨都承旨入侍。賤臣承命出。與行都承旨沈豐之。行右承旨朴祐源。一直提學鄭志儉。檢校直閣金憙。偕入進伏訖。上曰。抄啓文臣入侍。賤臣出來傳命。與抄啓文臣李顯道等十四人偕入。上下敎顯道等曰。今此歲暮。欲一召見。故親臨課講。而午饌夕飯。當自內廚備饋。汝等各坐殿庭。盡意製呈。講義則入處廡下煖房。限夜深製納。可也。因出表題。顯道等製呈。命宣午饌。又出比較表題。以李崑秀爲二中壯元。上曰。鹿島萬戶。會寧浦萬戶。勿拘常格。各別擇差之意。分付兵曹。賤臣承命出傳後。還入進伏。上曰。提調入侍。賤臣出來傳命。與藥房提調徐有隣偕入進伏。上命顯道等上殿。命宣夕飯訖。使之更退廡下。製呈講義後。仍許退宿禁中直廬。更對所餘魯語二篇。因命書傳敎曰。向來飭敎之下。差祭如是苟簡。吏曹參議金憙。從重推考。毋論吏曹先生及時原任閣臣將臣。亦勿拘爵品。今番特爲通融塡差。出宮時。親押後。各陵殿香祝。當親傳。該房知悉。又命書傳敎曰。侍從堂上堂下違牌坐罷及卿宰罷削人。竝敍用。仍令該曹口傳付軍職。冬至祭享獻官。以爲推移塡差之地。又命書傳敎曰。御製編次校準之役。方始此時。時原任閣臣。勢將妨務。刑曹判書徐浩修。本職許遞。前望單子入之。待下批牌招察任。以平安監司狀啓。命書傳敎曰。此非犯越。不過是逢風漂轉。而掌標文蹟的實。敗船形止分明。況以號呼請越一款言之。無他隱情。昭然可知。彎尹之雖細必報。固甚可尙。無中生有。反歸過愼。若此則來頭漂流人。亦將以犯越論耶。自灣府卽爲決放。此後此等事。勿爲登聞之意。令廟堂行會于道帥臣處。命退。承史以次退出。
정조 7년
行都承旨沈豐之齋宿。行左承旨朴祐源齋宿。右承旨金憙齋宿。左副承旨安聖彬齋直。右副承旨徐龍輔齋宿。同副承旨趙興鎭齋直。注書二員未差。假注書沈晉賢仕金孝建齋直。事變注書沈銖仕。
정조 7년
傳于趙興鎭曰。邊將留待。
정조 7년
徐龍輔啓曰。明日動駕時。兩司侍臣。當爲備員。而執義洪彦喆。掌令柳翼之權以綱。持平孟至大。司諫趙榮弼。獻納趙錫穆。正言許晊盧廷良。俱在外。持平李尙度疏批未下。無進參之員。何以爲之。敢稟。傳曰。竝許遞。前望單子入之。
정조 7년
沈豐之啓曰。明日動駕時。侍臣當爲備員。兩司諸臺。待下批牌招。以爲淸齋進參之地。何如。傳曰。允。
정조 7년
兩司前望單子入之。執義李行源。掌令尹㬦權坪。持平李益運李度謙。司諫徐有成。獻納金履鏞。正言趙弘鎭林道浩落點。
정조 7년
沈豐之啓曰。明日大駕詣永禧殿入齋室後。王大妃殿惠慶宮問安。何承旨進去乎。敢稟。傳曰。左副承旨進去。
정조 7년
承旨前望單子入之。金憙徐龍輔落點。
정조 7년
兵曹口傳政事。副司直徐有防沈有鎭。
정조 7년
以兵曹佐郞李壽咸差祭監軍付標單子。傳于趙興鎭曰。改差。更爲書入。
정조 7년
朴祐源。以弘文館言啓曰。副修撰李頤祥。旣有只推之命。卽爲牌招察任。何如。傳曰。允。
정조 7년
沈豐之。以輔養廳言啓曰。本廳員役。令本廳差定事。該曹旣已啓下矣。冊色書吏一人。隨廳書吏三人。書寫一人。使令四名。水工一名等。比前例從略差出。而料布則令該曹。依前侍講院例磨鍊。行用之物。依前例。別單書入之意。敢啓。傳曰。知道。
정조 7년
趙興鎭。以訓鍊都監言啓曰。本局從事官林濟遠韓大裕李耇永金師柱。俱爲差祭。明日省記。無以推移。依例以把摠代直之意。敢啓。傳曰。知道。
정조 7년
趙興鎭。以訓鍊都監言啓曰。今十一月二十八日。永禧殿擧動時。東營集春營入直御營軍兵。以訓局軍兵替代入直。還宮後還入直事。自兵曹。節目啓下矣。東營軍五十名。哨官申聖模。集春營軍五十名。哨官李鼎勳。率領。與御營軍兵替代入直。而還宮後。還爲替直之意。敢啓。傳曰。以頃日禁軍例擧行之意。分付該營。可也。
정조 7년
趙興鎭。以訓鍊都監言啓曰。今十一月二十八日。永禧殿擧動時。斥堠七處。將七人。軍二十八名。伏兵三處。將三人。軍十二名。依頃日單子批旨減半定送。而晝療飢夜饋粥之意。敢啓。傳曰。知道。
정조 7년
趙興鎭。以御營廳言啓曰。今此永禧殿擧動時。東營集春營入直軍兵。以訓鍊都監軍兵替代事。自兵曹。節目啓下矣。今月二十八日。東營集春營入直將官軍兵。與訓鍊都監軍兵。待標信替代出用。而還宮後。還爲替直之意。敢啓。傳曰。依訓局草記批旨擧行。可也。
정조 7년
趙興鎭。以御營廳言啓曰。明日永禧殿擧動時。東營集春營入直軍替把事。訓局草記批旨。以頃日禁營軍例擧行之意。分付該營。可也事。命下矣。依傳敎。東營集春營入直軍一哨內。各留二十名。東營哨官丁獜泰。集春營哨官邊義邦。率領代直。使之警巡。而餘皆待標信出用之意。敢啓。傳曰。知道。
정조 7년
行大司成閔鍾顯疏曰。伏以。臣向蒙恩暇。歸省先壠。私願獲遂。微分粗安。迺於此際。伏承除書。以臣爲成均館大司成。繼又伏見傳敎下者。諭之以責成。奬之以修擧。臣於是益復隕越于下。不知所措。夫以臣之至愚極陋。無所肖似。而躬逢休明之世。厚被生成之澤。前後剔歷。孰非踰分。而至於是職。責任重而遴選艱。從古搢紳之所逡巡者。而猶且夤緣幸會。屢叨不一叨。其在臣身。匪不赫然榮耀。而每念委畀之不輕。報答之無術。未嘗不惕然而恐。瞿然而愧。然而猶不克力辭於前者。以其爲宿踐之地。而瀆撓是懼。亦欲因是而粗效奔奏之微誠。少伸臣子之常分耳。至於今玆恩敎之遠頒。則臣之惝怳懍蹙。實有倍於初受命時。蓋師儒久任。昉於祖宗盛際。或以長於經術。或以善於訓迪。其難其愼。未或輕授。方今聖明在上。至化彬蔚。遹追舊典。風動多士。講製之規。殆將表裏于內閣。培養之休。又方貽燕於豊芭。噫。斯其爲造士作人之一大機會。而凡在瞻聆。莫不敍聳。於斯之時。正宜妙簡在廷。畀以是任。以責夫提撕成就之效。而乃以如臣魯莽蔑劣。旣無經訓之解。兼昧功令之式者。苟然充數。畢竟僨敗。理必無幸。則臣身甚微。縱不足恤。其於上累聖簡。下招物議何哉。此臣之聞命悸恐。不知所以自處者也。且臣於辛丑之夏。恭承明命。以月講旬製之久未設行。特軫聖念。令臣着意擧行。而臣則不敢控辭。冒昧膺命。遂乃强其所不知不能。而抗顔皐比之席。非無對揚之願。而奈乏絲毫之效。終不免於孤負之科。至今追思。惶汗浹背。臣之修擧一事。其已試蔑效。萬無一可堪。卽此而可知其他。臣於此。雖欲徒懷寵渥。晏然承當。其又何可得也。恩除有日。不敢偃處。動駕在近。義在趨謝。黽勉出肅。只爲私分之一伸。因仍蹲據。實恐國體之有損。玆敢瀝血陳懇。上瀆宸嚴。伏乞聖明。諒臣不稱之實。遞臣非分之職。俾公器重而賤分安。不勝幸甚。答曰。省疏具悉。卿其勿辭行公。
정조 7년
癸卯十二月二十七日巳時。上御誠正閣。軍士房承旨入侍時。上曰。右承旨與原任閣臣入侍。出榻敎賤臣承命出來。與右承旨朴祐源。檢校直閣金宇鎭偕入進伏。上曰。左承旨入侍。賤臣承命出傳。左承旨徐有防追入進伏。上下詢宇鎭曰。廣州民情。今方何如。宇鎭曰。廣州則雖非尤甚。屢年荐歉之餘。當此催科之時。多有矜悶之事矣。上曰。還上幾許捧上耶。宇鎭曰。連事督過。而所捧於元捧之數。不過三分之二。所餘者。俱是難捧云矣。上曰。嗣歲接濟。專在還穀。期於準捧。而亦思勿擾民之道。無令民間有騷亂之弊。可矣。命退。諸臣以次退出。
정조 7년
癸卯十一月二十七日午時。上御誠正閣。軍士房承旨入侍時。同副承旨趙興鎭。假注書金孝建。記事官李崑秀尹行任。以次進伏訖。上曰。稟事閣臣入侍。賤臣承命出。與一直提學鄭志儉。二直提學徐有防偕入進伏。上命書榻敎曰。出宮門路。以協陽門爲之。又命書傳敎曰。左副承旨。聞以老病。不能經宿云。許遞。仍爲守宮。令該曹口傳付軍職。命書榻敎曰。左承旨許遞。前望單子入之。待下批牌招察任。上曰。新除授承旨。牌招察任。出榻敎仍命退。諸臣以次退出。
정조 7년
癸卯十一月二十七日申時。上御誠正閣。坐直承旨入侍時。同副承旨趙興鎭。假注書金孝建。記事官李崑秀尹行任。以次進伏訖。上曰。左承旨右副承旨入侍。賤臣承命。與行左承旨朴祐源。右副承旨徐龍輔偕入進伏。上曰。新除授臺諫。皆命牌招事。分付。命退。承史以次退出。
정조 7년
行都承旨沈豐之隨駕宿。行左承旨朴祐源隨駕宿。右承旨金憙隨駕宿。左副承旨安聖彬隨駕宿。右副承旨徐龍輔隨駕直。同副承旨趙興鎭隨駕直。注書二員未差。假注書沈晉賢隨駕宿金孝建隨駕直。事變假注書沈銖守宮直。
정조 7년
大駕詣永禧殿入齋室後。奎章閣政院玉堂藥房口傳問安。答曰。知道。殿內奉審後。奎章閣政院玉堂藥房口傳問安。答曰。知道。
정조 7년
傳于趙興鎭曰。侍衛軍兵毛具。
정조 7년
趙興鎭啓曰。禁衛大將李敬懋。摠戎使徐有大。以泰陵懿陵獻官。今方受香出去矣。所佩命召密符及徐有大兼帶左邊捕將命召及大將牌傳令牌。來請還納。何以爲之。敢稟。傳曰。仍佩往來。
정조 7년
趙興鎭啓曰。禁衛大將李敬懋所授命召。仍佩往來事。命下矣。將兵之任。不可一刻無摠察之人。何以爲之。敢稟。傳曰。訓鍊大將兼察。
정조 7년
趙興鎭啓曰。左邊捕盜大將徐有大所授命召及大將牌傳令牌。仍佩往來事。命下矣。在前如此之時。有他邊大將兼察之例。今審則何以爲之乎。敢稟。傳曰。依例爲之。
정조 7년
沈豐之啓曰。明日冬至望闕禮。依例爲之之意。敢啓。傳曰。知道。
정조 7년
傳于沈豐之曰。左副承旨馳詣宗廟景慕宮。奉審摘奸以來。
정조 7년
癸卯十一月二十八日卯時。上詣永禧殿。擧動入侍時。行都承旨沈豐之。行左承旨朴祐源。右承旨金憙。左副承旨安聖彬。右副承旨徐龍輔。同副承旨趙興鎭。假注書沈晉賢金孝建。記事官李崑秀尹行任。以次侍立訖。上具遠遊冠絳紗袍。乘輿出協陽門。詣仁政殿月臺。通禮跪請降輿。上降輿。就板位南向跪。憙東向跪。準祝跪進上前。上跪受親押。因親傳香於各陵各園。降自東階。詣祗送所祗送。召見各陵園祭官及進排官。以虔誠之意。申飭。通禮跪請乘輿。上乘輿。出仁政門。通禮跪請降輿乘輦。上乘輦。至鐘閣。上曰。明日還宮時。當招致貢人及近處父老。以詢民瘼。平市京兆及戶曹郞廳發牌。分付貢市堂上與戶惠堂。率民人來待之意。分付。興鎭承命出傳。駕到廣通橋。上曰。御營文郞廳入侍事。分付。賤臣承命出。與御營從事官金履正偕入進前。上命履正曰。此是本營字內。作門外喧譁。各別嚴禁。軍兵饋粥等節。不待分付。依例擧行。可也。駕詣殿大門外。上曰。兵判。申飭禁喧。無或雜亂爲可。通禮跪請降輦乘輿。上降輦乘輿。入門內。因降輿入齋室小次。上具冕服。就板位西向立。通禮跪請四拜禮。上行四拜禮。仍詣殿內奉審。又詣尊所器所看審訖。還詣齋室。上命榻敎曰。都提調入侍。藥房都提調徐命善進前。問候曰。勞動之餘。聖體。若何。痰滯之候。不害添加。上曰。別無所加矣。命善曰。薑橘湯煎入。似好矣。上曰。自差備煎入。可也。上曰。貢市堂上入侍。貢市堂上有隣進前。上曰。明日還宮時。當於鍾街招見貢人詢瘼。預爲指揮。可也。至日暮。興鎭稟懸燈刁斗等節操。上曰。擧皆除。取稟擧行。可也。祭時至。上具冕服。由東門。入就板位。通禮跪請四拜。上行四拜禮訖。仍詣盥洗位盥洗。入殿內。行初獻禮。大祝進讀祝文。行禮訖。降復位。行四拜禮。仍詣望燎位。望燎如儀。通禮告禮畢。上還御齋室。命書傳敎曰。本殿守僕以下。考例施賞。上曰。平明。當還宮。該房以此擧行。可也。日出時。上具遠遊冠絳紗袍。出齋室。通禮跪請乘輿。上乘輿。出殿門外。因降輿乘輦。至鍾街。命之住輦。因下敎曰。貢市堂上率貢人。京兆堂上率待令父老入侍。貢市堂上徐有隣。漢城左尹李柱國等。率民人進伏駕前。上下詢曰。無前歉歲。又當窮冬。民情遑汲。非不稔知。而九重䆳深。未得招見。今適禮畢。南殿。路過鍾樓。故來汝都下民人。欲聞目前疵瘼。嗟。汝衆庶。必有欲陳而未達者。有弊而莫祛者矣。或以言。或以文。無大無小。悉皆陳之。命京兆郞廳。備書所陳情願及所呈上言。使之還宮後入啓。因命書傳敎曰。住輦詢瘼之後。豈可踰日。大臣有司堂上貢市堂上戶惠堂。還宮後入侍稟處。明日次對。勿爲來會。備堂之有稟事諸臣。使之今日同爲入侍。上曰。還宮時。當歷謁於璿源殿。侍衛諸臣。先詣待令於萬安門外。可也。駕至仁政門外。通禮跪請乘輿。上降輦乘輿。入門內。至萬安門。上降輿。入殿內。行禮訖。上出殿門外乘輿。從協陽門還內。諸臣以次退出。
정조 7년
行都承旨沈豐之坐直。行左承旨朴祐源坐。右承旨金憙坐。左副承旨安聖彬坐直。右副承旨徐龍輔坐。同副承旨趙興鎭坐。注書二員未差。假注書沈晉賢仕直金孝建仕。事變假注書沈銖仕。
정조 7년
奎章閣直提學鄭志儉徐有防。檢校直閣金憙。待敎李崑秀。檢校待敎尹行任啓曰。一陽初復。百祿滋至。臣等不勝慶忭之忱。眞殿將事。聖孝克伸。輦路勞民。群情胥悅。伏未審。聖體候。若何。敢此問安。答曰。知道。
정조 7년
大殿王大妃殿惠慶宮中宮殿。政院玉堂朝廷二品以上六曹堂上奉朝賀冬至單子問安。答曰。知道。
정조 7년
沈豐之啓曰。明日抄啓文臣課講時。何承旨進去乎。敢稟。傳曰。都承旨進去。
정조 7년
趙興鎭啓曰。領議政鄭存謙。右議政李福源。有司堂上金華鎭。惠廳堂上徐有隣鄭民始。戶曹判書鄭一祥。貢市堂上李在簡。稟事堂上鄭昌聖沈豐之鄭志儉徐有防朴祐源。依下敎來待矣。傳曰。入侍。
정조 7년
傳于沈豐之曰。都承旨閣臣入侍。
정조 7년
趙興鎭。以兵曹言啓曰。依下敎。隨駕禁軍及駕後禁軍武藝出身武藝別監與內吹標下軍兵等處。設粥分饋之意。敢啓。傳曰。知道。
정조 7년
安聖彬。以禁衛營言啓曰。依下敎。本營捉鹿牙兵等處。依例施賞之意。敢啓。傳曰。知道。
정조 7년
趙興鎭。以禁衛營言啓曰。依下敎。槍劍軍兼內吹等處。設粥分饋之意。敢啓。傳曰。知道。
정조 7년
趙興鎭。以御營廳言啓曰。依下敎。駕前別抄兼內吹及隨駕將校軍兵等處。設粥分饋之意。敢啓。傳曰。知道。
정조 7년
趙興鎭。以守禦廳言啓曰。依下敎。留陣本廳將校軍兵及禁衛營將校軍兵等處。設粥分饋之意。敢啓。傳曰。知道。
정조 7년
判府事鄭弘淳箚曰。伏以。一陽初生。萬品將蘇。區區蘄祝。實倍恒時。又於是日。眞殿親祼。聖孝克伸。冒寒還宮。聖體益康。下情欣悅。曷勝形喩。臣久患感冒。雖不至大段疾痛。胸膈痞而食飮全廢。腠理開而虛汗不止。元氣澌苶。有時昏瞀。最是頑痰流注。腰脚無力。轉側不能自運。以致陪扈之班。駿奔之列。俱未克自力。今日庭候。又不得進身。情理都缺。惶蹙轉甚。有臣如此。生不如死。論以邦憲。合被大何。玆敢短箚自列。伏乞聖明。亟降威罰。以警具僚。以安賤分焉。取進止。答曰。省箚具悉卿懇。病未造班。何用深引。卿其安心勿辭。益加善攝。仍傳曰。此批答。遣史官。傳諭于鄭判府事。
정조 7년
癸卯十一月二十九日巳時。上御誠正閣。軍士房承旨入侍時。同副承旨趙興鎭。假注書金孝建。記事官李崑秀尹行任。以次進伏訖。上曰。右副承旨一二直提學入侍。賤臣承命出。與右副承旨徐龍輔。一直提學鄭志儉。二直提學徐有防偕入進伏。上曰。日氣異常。經宵動駕。侍臣與軍兵。得免寒苦。極可幸也。命退。諸臣以次退出。
정조 7년
癸卯十一月二十九日午時。上御誠正閣。右副承旨入侍時。右副承旨徐龍輔。假注書金孝建。記事官李崑秀尹行任。以次進伏訖。上曰。大臣造朝乎。龍輔曰。入來問安班。因爲留待矣。上曰。右副承旨與留待大臣入侍。出榻敎命退。承史以次退出。
정조 7년
癸卯十一月二十九日申時。上御誠正閣。都承旨左副承旨與守禦使開城留守一二直提學入侍時。行都承旨沈豐之。左副承旨徐龍輔。假注書沈晉賢。記事官李祖承尹行任。守禦使鄭民始。開城留守鄭昌聖。一直提學鄭志儉。二直提學徐有防進伏訖。上曰。注書出去。右承旨及檢校待敎。使之入侍。賤臣承命出傳。與右承旨金憙。檢校待敎李崑秀。偕入。宣饌後。命退。諸臣以次退出。
정조 7년
行都承旨沈豐之坐。行左承旨朴祐源坐。右承旨金憙坐。左副承旨安聖彬坐直。右副承旨徐龍輔坐直。同副承旨趙鼎鎭坐。注書李祖承仕直一員未差。假注書金孝建仕。事變注書沈銖仕。
정조 7년
藥房都提調臣徐命善。提調臣徐有隣。副提調臣沈豐之啓曰。節屆南至。禮成眞殿。詢瘼駐鑾。冒寒還宮。伏未審夜間。聖體。若何。今日臣等率諸御醫。趁早入診。詳察聖候爲宜。王大妃殿氣候。何如。惠慶宮氣候。何如。臣等不任區區憂慮。敢來問安。竝此仰稟。答曰。知道。
정조 7년
趙鼎鎭啓曰。各軍門將官有闕代。過三日不爲差出。則該房察推事。曾有定式矣。摠戎中軍有闕代。今已過限。尙不差出。事甚未安。摠戎使徐有大。推考警責。何如。傳曰。允。
정조 7년
趙鼎鎭啓曰。密符親納。例也。而洪忠前監司金文淳。謂有身病。使其偏裨替納。事甚未安。推考警責。何如。傳曰。允。
정조 7년
趙鼎鎭啓曰。禁衛營將官來言。今日本營軍兵。日次私習云矣。敢啓。傳曰。知道。
정조 7년
趙鼎鎭啓曰。御營廳將官來言。今日本廳軍兵。日次私習云矣。敢啓。傳曰。知道。
정조 7년
傳于沈豐之曰。課講入侍。
정조 7년
傳于安聖彬曰。在副承旨馳詣宗廟景慕宮。奉審摘奸以來。
정조 7년
安聖彬啓曰。抄啓文臣親試。以初一日爲之事。命下矣。處所。何處爲之乎。敢稟。傳曰。春塘臺爲之。
정조 7년
傳于徐龍輔曰。判義禁許遞。前望單子入之。待下批。先擧後謝恩。
정조 7년
判義禁前望單子入之。具善復落點。
정조 7년
傳于徐龍輔曰。兵曹判書李𡊠爲先越俸一等。
정조 7년
沈豐之。以內醫院官員都提調意啓曰。議藥同參丁文壽。新除內資奉事矣。供上衙門。職事相妨。令該曹。閑司相換。何如。傳曰。允。
정조 7년
沈豐之。以禮曹言啓曰。卽接元陵參奉所報。則本陵陵上莎草。自今月二十日至二十九日。一向無頉云矣。敢啓。傳曰。知道。
정조 7년
沈豐之。以禮曹言啓曰。今此冬至。諸道方物中。湖南監兵水使所封皮物及關東方物。俱以京貢物種。勿爲停封事。已爲稟定。原啓本中。依例書入。而至於湖南及關北。自本道封進物種。則依聖敎。竝令停封。故不爲一體書入之意。敢啓。傳曰。知道。
정조 7년
安聖彬。以訓鍊都監言啓曰。依下敎。毆打別監罪人。反覆究覈。則諸羅將所供內。羅將金元得。昨夜本府上直次第。而夕點考後。無端出去。今日日出後。着鵲衣始來。故以卯酉仕郞廳。請坐次定送矣。郞廳後陪而來。中路聞諸羅將捉去之說。仍爲逃躱。故推問渠家。則罷漏後出去云。渠無所犯。則豈有知機逃躱之理。郞廳劃陪。則公故外。不着鵲衣。而日高後。着鵲衣入來府中。其所犯罪。節節無疑。全成大。常時與金元得相好之間。又有可疑之事。渠言於同僚羅將朴龍得處曰。日昨動駕時。路狹相觸於別監云云矣。今日査問時。忽地推諉於吳得成。與朴龍得面質。則不得發明。常時飮酒豪俠。與元得同。然此兩人之外。實無他可爲之人。納供金元得。則家在齋洞。往來本府。路由磗石洞。身長面貌。髥之始生。符合於別監慌怯中所見。且中路逃躱。非時着鵲衣。俱是斷案。爲人巧惡。飾辭漫漶。忍杖不服。全大成則平問之時。與別監相觸等說。推諉於成得處。而先有酬酢於朴龍得。故與龍得面質。則無辭可答。此亦隨從的實。而嚴棍之下。抵死不服。尤極痛駭。一向棍問。則徑斃可慮。姑爲嚴囚。經日探情。更爲輸款。諸羅將一體囚禁。以待結末。而臣職忝金吾。成命之下。幺麽査事。未卽取服。不勝惶恐待罪之意。敢啓。傳曰。知道。兵判則無罪諸漢。終日棍問爲事。而卿則暫時之內。如是究得。殊可嘉也。何必待罪。勿待罪。正犯干犯。姑爲嚴囚。待辜限。更爲嚴査得情草記。頭目及所任羅將。竝保放。以待結末。其外羅將。竝放送。可也。
정조 7년
癸卯十一月三十日辰時。上御誠正閣。藥房入診入侍時。都提調徐命善。提調徐有隣。副提調沈豐之。假注書金孝建。記注官金鳳顯。記事官李祖承。行左承旨朴祐源。以次進伏訖。命善進前曰。日間聖體。若何。上曰。別無所損矣。上曰。羅將事。可見法綱之掃地矣。向來掖隷被打於羅將。而其時只罪別監。而不治羅將。故又有此事矣。命善曰。臣亦聞知。而亦一變故也。羅將之行惡。非但此事。外邑作弊。市民橫侵。不一而足。至於今審裂破掖隷之紫衣。不顧王人之自別。萬萬驚心矣。上曰。羅將若不趁卽捉入。判義禁首都事。當爲處分。捉來之際。院隷輩若有毆打之弊。亦當科治。以此。分付。賤臣承命出傳後還入。上曰。試官率抄啓文臣入侍。賤臣承命出傳。一直提學鄭志儉。檢校直閣金憙。率抄啓文臣。入就殿庭。引儀唱臚。試官以下。行四拜禮。抄啓文臣。以次進講訖。上曰。抄啓文臣親試。以初一日爲之。出榻敎命書榻敎曰。宣傳官講射。以初一日爲之。又命書榻敎曰。明日宣傳官講射。處所。以春塘臺爲之。上曰。羅將尙未捉來。事極稽緩。知申出去。申飭。斯速捉來。羅將崔國柱亡命云。若不自現。令捕廳具格發捕事。分付。命退。諸臣以次退出。
정조 7년
癸卯十一月三十日巳時。上御誠正閣。軍士房承旨入侍時。同副承旨趙興鎭。假注書金孝建。記事官李祖承李崑秀。以次進伏訖。上曰。羅將事。可謂變怪矣。興鎭曰。萬萬可駭矣。上曰。禁都汰去事。姑爲安徐事。分付。命退。承史以次退出。
정조 7년
癸卯十一月三十日申時。上御誠正閣。軍士房承旨入侍時。同副承旨趙興鎭。假注書金孝建。記事官李祖承尹行任。以次進伏訖。上命書榻敎曰。左承旨右副承旨入侍。行左承旨朴祐源。右副承旨徐龍輔。追入進伏。上曰。檢閱李祖承口傳還付注書。出榻敎命退。承史以次退出。
정조 7년
癸卯十一月三十日申時。上御誠正閣。左承旨右副承旨一二直提學入侍時。一直提學鄭志儉。二直提學徐有防。行左承旨朴祐源。右副承旨徐龍輔。記事官李祖承李崑秀尹行任。以次進伏訖。上命考抄啓文臣課試試券。仍命書等第訖。上曰。此則歲終課試。明日親試後。當依昨年例頒賞。榜目之安寶。必爲遲滯。親試榜目外。課講與課試榜目。卽爲書出。二直提學看檢安寶。可也。命退。諸臣以次退出。
정조 7년
行都承旨沈豐之坐。行左承旨朴祐源坐。右承旨金憙坐。左副承旨安聖彬坐直。右副承旨徐龍輔坐。同副承旨趙興鎭坐直。注書李祖承仕一員未差。假注書金孝建仕直。事變假注書沈銖仕。
정조 7년
沈豐之。以弘文館言啓曰。本館下番副修撰臣李錫夏。以本館秋冬等褒貶。取稟於領事事。今日晝仕出去之意。敢啓。傳曰。知道。
정조 7년
安聖彬啓曰。卽者刑曹郞廳來言。再昨日動駕時。衛外擊錚人等。所當依例捧供。而判書未差。且値晦朔。不得用刑。未卽擧行云矣。敢啓。傳曰。除刑推。令次堂擧行。
정조 7년
傳于安聖彬曰。坐直承旨持吏兵批歲抄入侍。
정조 7년
有政。吏批。行判書金鍾秀受由在外。參判趙時俊進。參議未差。右承旨金憙進。以鄭在信爲副校理。權中憲爲宗廟令。柳文植爲平山府使。李暾爲永祐園別檢。李柱國爲刑曹判書。內資奉事丁文壽。司饔奉事尹可基相換。軍器副奉事黃命聃。參奉田斗興。兵曹佐郞成種仁李翼晉單付。御營大將李柱國今加資憲加資事。承傳。
정조 7년
兵批。判書。李𡊠進。參判鄭昌順未肅拜。參議尹勉升病。參知李重馥入直進。同副承旨趙興鎭進。以梁埉爲訓鍊副正。金吉行爲部將。副護軍閔修益洪彦喆趙榮弼權以綱柳翼之。副司直兪漢寧趙錫穆孟至大李尙度。副司果盧廷良許晊蔡顯一。訓鍊主簿柳殷鉉單付。
정조 7년
傳于朴祐源曰。京畿監司明日來待。
정조 7년
傳于趙興鎭曰。新除授刑曹判書。待明朝牌招察任。
정조 7년
趙興鎭。以弘文館言啓曰。副修撰李頤祥。謂有情勢。不爲行公。卽爲牌招察任。何如。傳曰。允。
정조 7년
趙興鎭。以弘文館言啓曰。新除授修撰曺遠振。時在京畿驪州地。經筵入番事緊。請斯速乘馹上來事。下諭。傳曰。依啓。
정조 7년
趙興鎭。以戶曹言啓曰。曹中各樣物種。歲末遺在。依例別單書入之意。敢啓。傳曰。知道。
정조 7년
安聖彬。以禮曹言啓曰。元子宮輔養官相見禮吉日。以來十二月初旬前擇入事。命下矣。卽令日官推擇。則同月初三日辰時爲吉。自初四日至初九日。國忌相値。初十日拘忌。十一日辰時爲吉云。以何日擧行乎。敢稟。傳曰。以十一日爲之。
정조 7년
沈豐之。以禮曹言啓曰。今此冬至陳賀箋文應封邑中。黃州牧使金持默。時未赴任。不得封進。而尤甚停封邑中。德源府使王漢禎箋文。以路遠之故。自該營同爲封進於知委關文未到之前云。旣封之後。還爲下送。亦似有弊。不得已捧入之意。敢啓。傳曰。知道。
정조 7년
趙興鎭。以兵曹言啓曰。依傳敎。執杖牢子李好萬崔天興南漢明金信得金重赫黃永宅金點乭等。各決棍三度之意。敢啓。傳曰。知道。
정조 7년
安聖彬。以刑曹言啓曰。再昨日動駕時。麻浦居鄭昌信。衛外擊錚。所當捧供以入。而取考其原情。則渠母徐召史。以南海船主人爲業矣。板廛人申漢相等。作板上來。不給稅錢。故屢呈秋曹京逃。未免見落。呈于備局。到付于秋曹。則秋曹以非理之罪。照律定配云矣。細考其前後訟案。則徐召史果是南海船主人。而該邑船人輩載來物種。到泊京江。則留接煙價。例給主人。而至於板廛市民。則下往本邑。貿取風落松。直到本廛。散賣諸處者。謂以南海物種。欲徵勒稅。迭呈兩法司。前後落訟。非一非再。至納侤音矣。月前徐女。不悛舊習。誣呈備局。到付本曹。又爲起訟。而其時前判書臣李在簡。兩造査實。置之落科。未及勘罪而遞職。前判書臣徐浩修。以非理立訟照律。定配於平安道祥原郡。而發配未過數日。飾詐搆捏。縱子鳴金。驚動天聽。此等無嚴之類。若不照法嚴繩。則落訟勘罪之類。其將接跡而起。作此猥屑之擧。原情勿施。鄭昌信考律勘處。何如。傳曰。爲母訴冤。不但法典所載。且觀草記措語。渠所稱冤。未可謂之全無所據。此草記勿施。從公決折。俾無更訴之弊。可也。
정조 7년
安聖彬。以賑恤廳言啓曰。承政院使李碩根。古兵曹契近處。得九朔遺棄兒。自願收養。告于中部。自該部牒呈。故依願施行。帖文追後成給之意。敢啓。傳曰。知道。連續收納。極爲可嘉。該院隷。自本廳木一疋賞給後。草記。
정조 7년
刑曹啓目。奴丁潤擊錚原情云云。奴矣身上典命燮。無端被誣之狀。俾伸至冤之至敎味白齊。向前奴丁潤。依先朝受敎。爲先放送是白在果。所供如此。上裁。何如。判付啓。奴訴主冤。雖屬法典。其矣上典朴命燮事狀。業已洞燭無餘。已知爲柳憲周所誣引。伊時旣不拿問覈處。到今豈可以此等猥越之說。無難煩浼。卿曹啓目結語。無一語皁白於可否。但請上載。大是不察。卿等推考。此原情勿施。更勿呼籲之意。嚴飭放送爲良如敎。刑曹又啓目。崔昌顯擊錚原情云云。所供如此。上裁。何如。判付啓。以渠原情推冤。似有苗脈之事。論理議處爲良如敎。
정조 7년
右議政李福源箚曰。伏以。今日抄啓文臣親試試官。臣亦蒙恩點矣。又伏聞有使之入來之特敎。義當不俟屨駕。竭蹶趨承。而臣於大小試事判。不得與聞。已多年所。非直情勢然也。狗馬賤疾。無異盲閉。書往復。一切倩手。文簿酬應。只得任耳。至於科試考閱。尤萬萬無堪當之望。事有可强不可强。而此則雖欲强之。無奈何。我聖上日月之明。父母之慈。豈不有以俯垂照燭。曲賜矜諒也。寒朝苑殿。臨試群髦。事至盛也。意至勤也。而臣獨名忝閣班。病屬天廢。瞻望輝光。其路末由。悚懍之餘。繼以悼歎。伏乞聖明。重勘臣前後逋命之罪。仍令勿復擬議臣於考試之任。以安賤心。不勝幸甚。取進止。答曰。省箚具悉卿懇。卿之愼節。殊用慮念。卿於試事。每欲引嫌。予則以爲。終涉過當。要以更勿辭遜。益加善攝。是所區區之望也。仍傳曰。此批答。遣史官。傳諭于右議政。
정조 7년
癸卯十二月初一日辰時。上御春塘臺。抄啓文臣親試。宣傳官講射入侍時。行都承旨沈豐之。行左承旨朴祐源。右承旨金憙。左副承旨安聖彬。右副承旨徐龍輔。同副承旨趙興鎭。假注書金孝建。記注官金健修金鳳顯。以次進伏訖。上曰。文武試官率應試諸臣。分東西以入。賤臣承命出傳。判府事李徽之。一直提學鄭志儉。二直提學徐有防等。率抄啓文臣。入就東班。訓鍊大將具善復。守禦使鄭民始。兵曹判書李𡊠。摠戎使徐有大。禁衛大將李敬懋。御營大將李柱國等。率宣傳官。入就西班。引儀唱臚。文武諸臣行四拜禮訖。因命揭六韻律詩題。使抄啓文臣製呈。又命宣傳官始講射。徽之進前曰。數日間寒事稍解。聖體。若何。上曰。一樣矣。上曰。今日之事。可謂盛擧矣。徽之曰。非但事之爲太平盛擧。日氣之連爲和暖。亦甚異常矣。上曰。文武講射之役。今爲畢抄。當爲行賞矣。因命書傳敎曰。政官牌招開政。上曰。閣臣計抄啓臣都劃。將臣計宣傳官都劃以奏。於是徽之善復等承命出。文武臣都計劃榜以進。上命書傳敎曰。今癸卯都計劃壯元。陞六。今日政下批。又命書傳敎曰。今癸卯抄啓文臣都計劃親試第一人。副司果金啓洛。依式例陞敍。課試第一人。權知承文院副正字李翼晉。課講第一人。永祐園別檢成種仁。亦爲依式例陞六。今日政。郞署窠單付事。分付。又命書傳敎曰。宣傳官講射都計劃。講第一人宣傳官李東善。陞敍。射第一人宣傳官柳毅鎭。陞六。因命唱榜文武諸臣。入就東西班。依榜次分等施賞訖。使之退出。上曰。承史閣臣武將中。有能善射者。欲爲試射。以永今日之遊。好矣。命布九帿與方革。使之試射後。計劃出榜。命書傳敎曰。親臨試射時。御營大將李柱國二十八分居首。將臣居首。事體自別。特爲加資。上曰。刑曹判書。今日政差出。出榻敎志儉等曰。閣志今方垂成。行將入梓。而元子宮冊禮後。則奎章閣奉安御眞展拜奉審時及奉謨堂展拜時。御製曝曬時。本閣齋宿時。俱有王世子隨參之節。此不可不一一該載。分付該曹。往復本閣。趁卽磨鍊添入。恐合事宜。故敢此仰達矣。上曰。依爲之。柱國曰。甲辰正月爲始。禁御兩營停番鄕軍。依定奪。各定哨官五員。分領守摠軍。輪直其字內矣。哨官一依前例。自戶曹給料。加料則自本營題給。何如。上曰。依爲之。敬懋曰。禁營則直所不過一處。每朔擇定哨官。三員輪直。而給料一節。依御廳例擧行。何如。上曰。依爲之。柱國曰。每當鄕軍停番之時。以七色標下軍。分直各處。而近有除本役名色。故排番自至苟艱。如減新營番十名。則可以推移。何以爲之乎。上曰。依爲之。敬懋曰。臣營一體擧行。何如。上曰。依爲之。善復曰。焰硝。乃是軍器中最緊之物。煮納若過五千斤。則監董之人。例蒙賞典矣。監官閑良李廷鳳。竭誠監董。煮納之數。至於一萬一千二十三斤之多。其在激勸之道。宜有論賞之典。而事係恩典。不敢擅便。令該曹考例稟處。何如。上曰。草記。可也。上曰。輪對官明日來待事。分付。命退。諸臣以次退出。
정조 7년
癸卯十二月初一日初更四點。上御誠正閣。坐直承旨持吏兵曹歲抄入侍時。同副承旨趙興鎭。假注書金孝建。記注官金鳳顯。記事官尹行任。以次進伏訖。上命書傳敎曰。吏兵曹歲抄點下者。皆令今日內捧傳旨。命書刑曹草記。判付訖。上曰。出給本曹。使之卽刻行會事。分付。命退。承史以次退出。
정조 7년
行都承旨沈豐之坐。行左承旨朴祐源坐。右承旨金憙坐。左副承旨安聖彬坐直。右副承旨徐龍輔坐直。同副承旨趙興鎭坐。注書李祖承仕一員未差。假注書金孝建仕直。事變假注書沈銖仕。
정조 7년
朴祐源啓曰。京畿監司沈頤之。依下敎。來待矣。
정조 7년
傳于沈豐之曰。都承旨與輪對官入侍。
정조 7년
傳于安聖彬曰。左副承旨與京畿監司入侍。
정조 7년
備忘記。製講旣訖。歲功告成。遠道之人。宜令去家休歇。抄啓文臣申馥姜世綸。除往還九十日給由。使之從近下去。
정조 7년
傳于沈豐之曰。軍士房承旨與刑曹判書入侍。
정조 7년
注書李祖承病。代以朴能源爲注書。
정조 7년
以副修撰李頤祥牌不進罷職傳旨。傳于安聖彬曰。旣已肅命。又此違牌。事體道理。不當如是。只推。更卽牌招入直。違牌傳旨。勿爲捧入。
정조 7년
沈豐之。以弘文館言啓曰。本館上番副校理臣林濟遠。以訓鍊都監從事官。今日本營價布捧上時。晝仕出去之意。敢啓。傳曰。知道。
정조 7년
沈豐之。以弘文館言啓曰。新除授校理李兢淵。卽爲牌招察任。何如。傳曰。允。
정조 7년
徐龍輔。以宗簿寺官員。提調意啓曰。因禮曹判書金魯鎭所啓。頃以西平君橈家上言。依判付。以李鍾穆立後。而立案成給矣。取考上言。追聞其事實。則曾於甲午。宗簿寺因聖敎。以陽平君檣孫輯圭第二子鍾殷。定其奉祀。至草記蒙允。待窠調用之命矣。鍾殷雖無子而身故。旣有先朝成命。至於書其榜題。今不可以無後之故。無端罷養。以啓後弊。又若以鍾穆爲後。則凡兄弟之間。旣失昭穆。有關倫序。旣聞之後。不可置之。大臣今已發端。臣意則臣曹草記與禮斜。今姑勿施。依前自宗簿寺。擇其行序之可繼鍾殷後者。定其奉祀後。使之草記擧行。何如。上曰。依爲之。令該寺斯速決給後。草記可也事。命下矣。自本寺問于本家。則以爲。行序之可爲鍾殷後者。只有湖安君澳五代孫鍾人第二子承泰云。故依其門長李錫圭呈單。以承泰定爲西平君橈奉祀孫之意。敢啓。傳曰。知道。
정조 7년
徐龍輔。以刑曹言啓曰。再昨日動駕時。黃海道海州居孔噲東。擊錚於衛外。故取考其原情。則渠等以大聖後裔。名編軍伍。昨年呼籲。特蒙頉役。而本官只頉二名。餘不除免。竝依事目勿侵云矣。觀其所供。非但四件外事。本官旣因啓下關文。先頉二名之役。固當待其鱗次頉下。且渠同姓之充定軍保。非止一二人。則渠獨挺身。再次鳴金。驚動天聽。若是無難。揆以民習。極涉無嚴。況狀付二十餘名上來與否。嚴加査問。則初無一人之來參云。以此推之。噲東之稱以免役。當此災年。收斂諸人。作此猥越之擧者。明若觀火。其在杜後弊懲奸細之道。不可尋常處之。原情勿施。孔噲東。自臣曹考律嚴勘。諸孔哥之名在軍案者。依前啓下關文。卽爲頉給之意。分付道臣。何如。傳曰。允。
정조 7년
徐龍輔。以漢城府言啓曰。今此癸卯年。獻民數時。京中及八道元戶人口摠數。抄錄入啓。而濟州三邑民數。迄未上來。海島遲速。未可預料。故京外已磨勘戶口摠數。爲先入錄。濟州三邑。待其上來。追後添錄之意。敢啓。傳曰。知道。
정조 7년
趙興鎭。以訓鍊都監言啓曰。新造旗麾祭。今月初三日子時。放砲大吹打。設行於三淸洞之意。敢啓。傳曰。知道。
정조 7년
趙興鎭。以訓鍊都監言啓曰。焰硝。乃是軍器中最緊之物。煮納若過五千斤。則監董之人。例蒙賞典矣。監官閑良李廷鳳。竭誠監董。焰硝煮納之數。至於一萬一千二十三斤之多。其在激勸之道。宜有論賞之典。而事係恩典。不敢擅便。令該曹考例稟處。何如。傳曰。允。
정조 7년
徐龍輔。以掌樂院提調臣韓光會。臣徐有防意啓曰。去十月十一日。輪對官入侍時。因本院主簿臣金載億所懷。令本院提調論理草記事。命下矣。蓋樂工樂生等設立。專爲宗社祭享。則關係重大。而所食極甚薄略。無他料布。所恃而爲命者。不過六奉足十二疋。是所謂一朔一疋之役。反不如等閑軍丁之類。此實貧殘無依之最甚者。樂歲猶未免飢餒之患。況値歉荒之時。而其何能資生乎。第今年穡事。不啻慘歉。而至於嶺東。尤無所可言。各樣價布與身貢。全數蕩減之命。特出於如傷之聖德。孰不欽仰。而樂工樂生價布與身貢。擧入於蕩減中。其數爲六百七十七兩。所食工生輩。因此有失哺之歎。屢屢呼訴。情勢可矜。在前如此歉荒之歲。各營門各該司各宮房所納價布與身貢蕩減之擧。比比有之。而至於樂工價布災減之代。自賑廳上下。已有屢例。今此嶺東各邑。蕩減樂工價布與身貢。依例分付該廳上下。以救工生等目前之意。而且嶺西及被災。各道各邑工生價布所在處。裁減停退成冊。姑未來到。故未知其數爻。今不得枚擧。而其所停退。異於蕩減條。雖自賑廳上下。來頭工生所受給代時。計減還報。亦成流來之規。則此乃一時貸給之政。各道成冊來到後。竝依數上下之意。一體分付賑廳。何如。傳曰。不言稟處。直請分付。事面似如何。令該廳稟處。
정조 7년
徐龍輔。以備邊司言啓曰。卽因京畿監司沈頤之所啓。道內尤甚邑鎭驛賑資。以常賑耗一萬石。營賑穀一萬石。賑廳錢一萬兩。所貿邸人役價屯穀大同雜費空名帖七百張。竝許劃下事。有今日內草記稟處之命矣。畿甸今年災形。比之昨年。淺深優劣。或有彼此之不同。而荐歉之餘。公私俱竭。民情之遑汲。反有甚於昨年。賑口多寡。雖未可預料。而賙賑之資。不可不先期區劃。今此道臣所請。雖似夥然。道內事勢。必有略綽商量。贏餘還錄。亦有前後已例。竝依所請許施。使之參量緩急。精約分俵後。賙賑與還錄數爻。一一區別狀聞之意。分付。何如。傳曰。依草記施行之意。分付。可也。
정조 7년
徐龍輔。以賑恤廳言啓曰。守禦廳軍士金泰昌。典醫監洞近處。得十朔遺棄女兒。自願收養。告于中部。盤石坊池下契居良人朴順金。渠家門前。得十三朔遺棄男兒。自願收養。告于西部。自該部牒呈。故竝依願施行。帖文。追後成給之意。敢啓。傳曰。知道。此後某日牒報。某日收養緣由。措辭草記。凡事稍久。則易致懈弛。另加惕念擧行。俾有實效。可也。
정조 7년
徐龍輔。以賑恤廳言啓曰。因傳敎。承政院使令李碩根處。木一疋賞給之意。敢啓。傳曰。知道。
정조 7년
徐龍輔。以賑恤廳言啓曰。訓鍊都監挾輦軍林景春。南小洞近處。得六歲女兒福丹。告于南部。自該部牒呈領付。故依節目留養之意。敢啓。傳曰。知道。
정조 7년
徐龍輔。以賑恤廳言啓曰。訓鍊都監軍士林鳳根。東門外契近處。得七歲男兒澤龍。桃花洞契任掌朴重儒。本字內路邊。得十歲女兒分禮。告于西部。自該府牒呈領付。故依節目留養之意。敢啓。傳曰。知道。
정조 7년
校理李兢淵疏曰。伏以。親享南殿。聖慕克伸。經宿回鑾。玉體冞康。螻蟻微臣。歡抃曷極。仍念臣獲罪神明。荐遭重哀。殘喘苟活。外除奄過。慨廓之痛。穹壤靡逮。不意玆者。恩除遽降。簪履復收。官職依舊。臣於是愴感如新。繼以惶霣。莫知所以自措也。噫。臣父以半世不遇之蹤。逢千載罕有之會。受知聖明。致位卿宰。休戚與共於國家。契合昭融於上下。不幸年壽遽嗇。竟使志願未畢。臨沒之言。不及家事。而惟以未答君恩。爲不暝之恨焉。及夫訃聞。聖衷驚悼。遂以念恤之意。紀功之思。十行溫綸。中夜誕宣。賻禭之需。倍給常例。貤贈之典。特出格外。旋又致酹而宸章昭回。節惠而恩敎鄭重。眷註無間於幽明。寵榮俱全於生死。從古人臣之際遇何限。而豈有如臣父之偏被隆渥。愈往愈摯者乎。臣每奉德音。闔門感泣。誠不知死所也。嗚呼。臣之前後受恩。天地莫量。隕結之報。銘在心肺。而矧今繼志之道。移孝之義。尤宜益殫駑鈍。少效涓埃。除旨之下。豈敢爲逡巡之計。而第臣喪制甫闋。餘哀尙切。旣不忍重理纓弁。遽廁朝班。且臣偏母。本以虛脆之質。素抱勞瘁之症。而自經禍變。日夜哀毁。貞疾添加。長在床褥。藥餌爲命。而近因挾感。諸症轉劇。臣方左右扶將。焦煎度日。目下情私。尤無以離捨供職。玆不得不隨牌陳章。仰瀆宸嚴。伏乞聖慈。俯垂鑑諒。亟賜遞改之恩。俾便救護。仍治逋慢之罪。以肅朝綱。不勝大願。臣無任屛營祈懇之至。答曰。省疏具悉。爾其勿辭。救護母病。
정조 7년
癸卯十二月初二日辰時。上御誠正閣。左副承旨與京畿監司輪對官同爲入侍時。京畿監司沈頤之。左副承旨安聖彬。記事官李祖承。記注官金鳳顯。記事官尹行任。輪對官長興庫直長李英秀。社稷令金復淳。掌苑奉事趙雲紀。養賢庫奉事金良倜。以次進伏訖。上曰。民事。果已就緖耶。頤之曰。綸音頒布後。民情皆爲晏如。實切萬幸矣。上曰。畿邑還上。素稱難捧。而今年則尤異常年。所捧甚多云。誠是意外矣。頤之曰。當捧爲二十三萬餘石。而已捧二十萬石。餘者不過三萬餘石。以此觀之。可知民心之易化矣。上曰。牟還事。實涉難處。卿其知之乎。頤之曰。三分一代捧。雖似無妨。有難盡捧。其精實區處。亦爲不便矣。上曰。抄飢多寡。較諸穀簿。果無不及之慮耶。頤之曰。賑邑之數。雖減於昨年。而以其荐飢之故。飢口則差多矣。上曰。今日之召見。意有在也。如有筵稟之事。具悉陳之。頤之曰。道內尤甚十二邑。或有擧一境開賑者。或有分面里賙救者。而之次邑及各鎭各驛。亦有參量接濟者。抄飢者之多寡損益。分賑之緩急先後。亦將隨其勢而不同矣。賑邑。比今春差少。民勢。較今春尤悶急。列邑未及抄飢。賑穀數爻。姑難的知。而以今災邑事勢。參以今春已例。則請得三萬石穀物。然後可以營賑。常賑耗一萬石。營賑穀一萬石。賑廳錢一萬兩。所貿邸人役價屯穀大同雜費空名帖七百張。竝許劃下。則臣謹當另飭操切。十分節略。或有不足之弊。則從後仰請。如有贏餘之數。則還錄本衙門。而及今獲蒙處分。然後可以推移分排。下詢廟堂。處之。何如。上曰。依爲之。今日內以草記稟處。可也。出擧條頤之曰。道內還餉。一竝奉朝令停退。而其中南陽水原金浦通津交河陽川等六邑。今春所受江都餉米。不可竝論於元還餉爲言。而自沁都今方督捧。楊州一邑當年還耗。今春特敎除耗。而北漢餉耗。不可混同減除爲言。而自摠廳亦方準捧。衙門各異。則沁都摠廳之執以爲言。雖非異事。江都米之停退。摠廳米之減耗當否。不可不稟請處分。下詢廟堂處之。何如。上曰。不必詢問。江都米事。一體停捧。摠廳餉耗事。依還耗例。一體蕩減。可也。出擧條頤之曰。今春江都米移運時。水原七百石。南陽四百石。船馬雜費爲八十八石。而取用於元穀中。尙未有區處矣。癸未乙酉兩年。亦有江都移運。而其時以當年耗條。除給充補云。今此兩邑所受一千一百石。除其停退之數。則耗條僅爲七十八石。雖未能準八十八石之數。旣有癸未乙酉已例。今番亦以耗條除給。以補元穀取用之數。恐合便宜。下詢廟堂處之。何如。上曰。依爲之。出擧條上曰。設賑法意。豈亶然哉。濟其飢乏。救其浮黃。俾無顚連流離。而各自安堵生活。無負分憂。臨民之責。專在於方伯守宰。卿須惕念爲之。賑資之或飯或粥。隨時合宜。乃是不易之規。而昨年之賑也。或有法外宰肉之事云。此專出於要譽之意。似此等事。亦爲察飭禁之也。頤之曰。列邑分賑。各有異例。至於要譽之弊而極矣。今番則不可委之於守令。當自臣營分排矣。命退。命輪對官進前。英秀進伏。上下詢職姓名。英秀曰。長興庫直長臣李英秀矣。上曰。職掌。奏之。英秀曰。席子色矣。上曰。遺在。幾何。英秀曰。各色席子一千五百餘張矣。命退。復淳進伏。上下詢職姓名。復淳曰。社稷署令臣金復淳矣。上曰。職掌。奏之。復淳曰。神室朔望奉審及逐日修掃事矣。命退。雲紀進伏。上下詢職姓名。雲紀曰。掌苑署奉事臣趙雲紀矣。上曰。職掌。奏之。雲紀曰。乾果色矣。上曰。遺在。幾何。雲紀曰。胡桃十五石。大棗九石。生栗十石矣。命退。良倜進伏。上下詢職姓名。良倜曰。養賢庫奉事臣金良倜矣。上曰。職掌。奏之。良倜曰。養士矣。命退。聖彬曰。典牲署直長閔彝顯。輪對官當次。而身有拘忌之疾。不得入侍矣。上曰。唯。命退。承史以次退出。
정조 7년
癸卯十二月初二日巳時。上御誠正閣。左承旨同副承旨與刑曹判書同爲入侍時。刑曹判書李柱國。行左承旨朴祐源。同副承旨趙興鎭。記事官李祖承李崑秀尹行任。以次進伏訖。上曰。刑判之加資。亦云晩矣。予甚喜之矣。柱國曰。臣以無似之賤。濫蒙洪造。致位至此。恩渥與天罔極。無以。仰達矣。上曰。左副承旨入侍。賤臣承命出。與左副承旨徐龍輔偕入進伏。上曰。藥房提調入侍。出榻敎賤臣承命出。與藥房提調徐有隣偕入進伏。有隣曰。日間聖體。若何。上曰。一樣矣。命書傳敎曰。惠慶宮進服人蔘二錢重粟米飮。自明日至初六日煎入。仍命退。諸臣以次退出。
정조 7년
癸卯十二月初二日午時。上御誠正閣。左承旨右副承旨同副承旨入侍時。行左承旨朴祐源。右副承旨徐龍輔。同副承旨趙興鎭。假注書金孝建。記事官李崑秀尹行任。以次進伏訖。上曰。提調二直提學。使之入侍。賤臣承命出。與藥房提調徐有隣。二直提學徐有防偕入進伏。上曰。昨今日氣。無異陽春矣。祐源等曰。冬日溫和。不害於明年穡事云。是可幸也。命退。承史以次退出。
정조 7년
行都承旨沈豐之病。行左承旨朴祐源坐直。行右承旨李漢豐坐。左副承旨金憙坐。右副承旨安聖彬坐直。同副承旨徐龍輔坐。注書李祖承病一員未差。假注書金孝建仕朴能源仕直。事變假注書沈銖仕。
정조 7년
安聖彬啓曰。自明日至初九日。國忌齋戒正日。視事。頉稟。傳曰。知道。
정조 7년
傳于朴祐源曰。差使員留待。
정조 7년
傳于朴祐源曰。來待大臣重臣入侍。
정조 7년
傳于朴祐源曰。以故宰臣之子。今日豈可不出肅。校理李兢淵牌招。來待大臣重臣入侍時。同爲入侍。
정조 7년
玉堂前望單子入之。校理姜落點。
정조 7년
傳于朴祐源曰。動駕在明。受由承旨許遞。前望單子入之。
정조 7년
有政。吏批。判書金鍾秀受由在外。參判趙時俊進。參議未差。行左承旨朴祐源進。啓曰。判書金鍾秀受由在外。參議未差。小臣獨政未安。何以爲之。敢啓。傳曰。仍爲之。以金文淳爲左尹。李兢淵爲司僕正。鄭在信爲中學敎授。呂奎明爲仁明園守奉官。贈戶曹參判李涵贈左參贊例兼。贈左承旨李道明贈戶曹參判例兼。贈司僕正李蕃贈左承旨例兼。以上刑曹判書李柱國三代追贈。
정조 7년
兵批。判書李𡊠病。參判鄭昌順未肅拜。參議尹勉升入直進。參知李重馥病。右副承旨安聖彬進。副護軍李鼎炳吳載徽。副司直李鎭夏竝單付。
정조 7년
以承傳宣傳官單子。傳于安聖彬曰。此等望筒。何煩落點。李宗爀沈公燁林栽洙。姑令權察。
정조 7년
以慶尙監司關東移轉穀裝運事狀啓。傳于安聖彬曰。近幸日氣淸暖。許多船隻。鱗次到泊。言念民事。萬萬幸甚。益加惕念。愼風護送之意。令廟堂各別嚴飭。慶尙監司及督運御史處朝家於嶺穀東運一款。日夜用心。殆忘寢食。今則已到泊幾近萬數。已裝載亦過强半。而猶以未運餘數之轉輸。不遑弛慮。到泊形止。陸績狀聞之意。原春監司處。一體。分付。
정조 7년
左尹前望單子入之。李敬懋落點。
정조 7년
傳于朴祐源曰。新除授左尹。待明朝牌招察任。
정조 7년
朴祐源。以禮曹言啓曰。今十二月二十六日宗廟臘享大祭親行時。省牲省器之節。依例以親臨磨鍊擧行乎。敢稟。傳曰。謹當躬行矣。
정조 7년
朴祐源。以禮曹言啓曰。今十二月二十六日宗廟臘享大祭親行時。同日永寧殿。依例遣大臣行祭事。知委。何如。傳曰。允。
정조 7년
安聖彬。以御營廳言啓曰。今十二月初四日景慕宮展拜時。依兵曹節目。集春營入直軍二十名。領軍把摠沈公協。哨官趙學枋率領。月覲門左邊。設布帳外排立。東營入直軍三十名。把摠李福遠。哨官崔佑梁率領。宮大門外把守。而竝待標信出用。解嚴後還入直間。集春營哨官金履彬。東營哨官金啓漢。代直之意。敢啓。傳曰。知道。
정조 7년
安聖彬。以御營廳言啓曰。本廳砲手李天福黃遇徵等。美陰坪近處。聞有虎患。同往搜覓。小虎一頭。獵捉來納。雖是私獵。京城不遠之地。有此捉虎。故封進之意。敢啓。傳曰。知道。依例施賞。
정조 7년
領府事金尙喆箚曰。伏以。一陽來復。萬品回泰。岡陵之祝。星海之謠。攢手延頸。擧國同情。仍念臣之乞身之懇。臣亦自覺其支離矣。章箚屢瀆而輒貽酬應之煩。職務久曠而尙無歇泊之路。去就無據。進退不得。日月雖明。寸忱莫徹。天地雖寬。一身靡措。臣之情事。誠亦窮且慽矣。苟使臣年紀不至衰暮。疾病不至沈痼。則抑何心負聖上罔極之恩。忘古人盡瘁之義哉。臣聞人無愚智之殊。而筋骸視聽之俱病。則不可以任使。馬無駘駿之異。而步驟騎載之全廢。則不可以驅策。此固人與馬相同。理與勢必然也。如臣者。以人則至庸下也。以質則至孱脆也。相職稀年。不唯臣之所能期。抑亦世之人未嘗期於臣者而胡然致此。何莫非上天陶鎔之功。聖人壽考之化。今焉病與年深。鬼事漸迫。已頹之日。不可復挽。旣枯之木。不可復榮。圖報國恩。此生已矣。自知其如此。而猶欲遲徊不去。懷保祿位。則無恥極矣。無義甚矣。參前倚衡。寧有是哉。顧今仁化普洽。德意洋溢。八域含生之垂髫戴白。窮而無告者。不飢不寒。擧莫不歡欣鼓舞。回咷爲笑。臣獨倀倀無歸。靡所因極。反不若下土編氓之各得其所。言之至此。寧不悲哉。前後恩諭。愈往愈摯。而罔念仰體之道。竟速違慢之科。臣分都虧。萬殞猶輕。至若兼管提擧之一向虛縻。考績大政之幾番停廢。不但臣心之悚悶。實關國體之苟簡。而如得三字一銜。自可無所事乎乞免。敢復披瀝腔血。冒死申懇。儻蒙聖明俯垂哀憐。諒臣情之終不可强迫。察禮防之決。不宜放倒。亟賜處分。以便公私。則豈獨臣一己之至榮大幸。實有光於扶植世敎之聖德。臣無任瞻天望雲激切祈叩之至。取進止。答曰。省箚具悉卿懇。前後箚批。罄悉無餘。辭已窮矣。意亦竭矣。卿何不諒予勤懇之諭。復上此休退之章也。卿之年紀。雖過於丐骸。神精尙可以陳力。丹樞之職務素閑。黃髮之詢咨有所。予方倚毗於卿者。顧何如也。而卿則屢度尋箚。殆若不得請則不已者然。莫非予誠意未孚之致。反顧慙恧。繼以慨然。卿須勿復控辭。庸副予慇懃之意焉。仍傳曰。此批答。遣史官傳諭于金領府事。
정조 7년
刑曹判書李柱國疏曰。伏以。臣語其人則極庸陋。考其地則至單寒。特不過靺韋之一賤夫耳。廁跡朝列。殆四十年。前後踐歷。罔非踰分。而偏蒙我聖上拂拭拔擢之恩。迭據戎垣。遍歷佐貳。天地生成之澤。父母覆燾之慈。未足喩其萬一。中心感結。不知死所。而至於銀臺淸銜。騎省重任。以武臣進者。指不多屈。而臣於聖朝。首被是選。誤恩過寵。猶屬歇後語。而有命輒膺。不敢辭遜者。誠以眷遇罔極。感激居先故也。噫。人臣之遭逢聖明。待以不常者。從古何限。而豈有如臣之頂踵毛髮。皆歸造化者哉。每中夜思惟。不覺感淚之被面。而區區一分報答之道。只在於不避夷險。奔走殫竭而已。過此一步。實非夢想攸到。不自意晉秩之命。忽下於內苑試射之際。繼以有司寇之除。臣驚惶震迫。罔知自措。臣竊惟念。朝廷官爵。孰可輕畀。而至若八座之尊。一曹之長。苟非廟議所許。輿望所歸。宜莫居之。如臣無似。發跡弓馬。百不猶人。自知甚明。安敢以寵靈所曁。晏然冒受。有若文宰之循次陞進者然哉。過福之災。招損之懼。有不暇自恤。而其爲累聖簡而玷名器。當如何耶。格外隆渥。叩謝是急。召牌之下。章皇出肅。及登筵席。荐被恩敎。此生此世。將何圖酬。而若其濫資之萬萬不當。見職之萬萬不稱。有不敢因仍蹲據者。仰暴肝膈之懇。冀蒙鞶帶之遞。伏乞聖慈。察臣所辭。非出假飾。亟命收臣新授秩職。以重公器。以安賤分。不勝幸甚。答曰。卿其勿辭行公。
정조 7년
同副承旨趙興鎭疏曰。伏以。臣卽接家信。則臣母宿病。忽添寒感。委席澌頓。症情非細。促臣來護。臣聞來。方寸煎灼。按住不得。略陳短章。徑出禁扃。伏乞聖明。俯垂鑑察。特許鐫改。以便救護。仍治臣擅離之罪。以肅朝綱。千萬幸甚。答曰。省疏具悉。爾其勿辭。救護母病。
정조 7년
癸卯十二月初三日辰時。上御誠正閣。判府事工曹判書入侍時。判府事徐命善。工曹判書鄭民始。同副承旨趙興鎭。假注書金孝建。記事官李崑秀尹行任。以次進伏訖。命善進前曰。日來寒事稍緊。聖體。若何。上曰。姑一樣矣。命善曰。膈間痰滯之候。已臻快復否。上曰。今已差祛矣。上曰。承旨閣臣玉堂李兢淵入侍。出榻敎賤臣承命出來。與行左承旨朴祐源。右承旨金憙。左副承旨安聖彬。右副承旨徐龍輔。二直提學徐有防。校理李兢淵偕入進伏。上命之宣饌。上曰。近來提防不嚴。廉隅大壞。今日國事。雖一髮之勢。累卵之形。未足以喩其危。靜言思惟。寧不寒心。命善曰。臺閣之懲討無實。廊廟之籌策失宜。翫揭成習。義理幾晦。一部明義。無地可讀。誠不勝漆室之憂矣。上曰。今日入侍諸臣。孰不知此箇義理。而大抵今日。非但予之生朝。亦卿等之生日矣。命善等曰。果如聖敎矣。上曰。玉堂前望單子。使之入之。命書榻敎曰。政官牌招開政。命書傳敎曰。逢今日回想往時。予當作何懷。君臣上下。認以爲生朝。年年是日。未嘗虛度。必延接宣饌。予意。廷臣孰不知之。今見校理李兢淵入侍。恨不能致故宰臣於此筵。是所謂九原難作。念舊之擧。莫尙可錄孤。贈判書李鎭衡子兢淵。令該曹今日政。準職見窠調用。又命書榻敎曰。明日當由月覲門。展拜景慕宮。該房知悉。命退。諸臣以次退出。
정조 7년
癸卯十二月初三日巳時。上御誠正閣。左承旨入侍時。行左承旨朴祐源。假注書朴能源。記事官李崑秀尹行任。以次進伏訖。上曰。二直提學右副承旨入侍。賤臣承命出。與二直提學徐有防。右副承旨徐龍輔偕入進伏。上命書榻敎曰。明日出宮門路。以協陽門爲之。上曰。玉堂前望單子入之。出榻敎仍命退。諸臣以次退出。
정조 7년
癸卯十二月初三日酉時。上御誠正閣。坐直承旨入侍時。行左承旨朴祐源。假注書朴能源。記注官金健修。記事官尹行任。以次進伏訖。上命書傳敎曰。此時京兆。不可不備員。而左尹金文淳。聞其有實病。勢難行公云。許遞。前望單子入之。仍命退。諸臣以次退出。
정조 7년
行都承旨沈豐之坐。行左承旨朴祐源坐。行右承旨李漢豐坐直。左副承旨林錫喆坐。右副承旨金憙坐。同副承旨安聖彬坐直。注書李祖承病一員未差。假注書金孝建仕朴能源仕直。事變假注書沈銖仕。
정조 7년
大駕詣景慕宮。展拜後還內。奎章閣政院玉堂藥房口傳問安。答曰。知道。
정조 7년
李漢豐啓曰。禁衛營將官來言。今日本營軍兵。日次私習云矣。敢啓。傳曰。知道。
정조 7년
李漢豐啓曰。御營廳將官來言。今日本廳軍兵。日次私習云矣。敢啓。傳曰。知道。
정조 7년
以京畿監司江都米耗條輸送便否論理馳啓事啓本。傳于安聖彬曰。今日內草記稟處。
정조 7년
沈豐之。以禮曹言啓曰。元子與輔養官相見禮。以十一日爲之事。命下矣。相見處所。以臨時稟定。有所啓下。以何堂爲之乎。敢稟。傳曰。以便殿爲之。
정조 7년
大司憲金夏材疏曰。伏以。惟天惟祖宗。默佑我邦家。元良誕生。國本永固。溫文日就。盛禮將擧。斯誠億萬年無疆之休。凡在含生。孰不蹈抃。仍念臣罪逆不天。禍延偏母。五年之內。怙恃雙亡。酷罰險釁。人所罕有。而猶且冥然睅然。食息猶存。而世念都灰。不意苫塊餘喘。乃蒙聖上之存錄。伏奉去月十八日敎旨。以臣爲司憲府大司憲者。臣誠感激摧咽。不知所喩。噫。臣是天地間一鮮民耳。前日所以祿養者。今焉無及。則紆靑拖紫。只爲榮一己育妻子之資而已。臣豈忍此。然臣每誦古人移孝爲忠與夫所在致死之語。未嘗不寤寐如結。況臣家世受恩。與天無極。至於臣身。以極陋之品。蒙非常之渥。奔走服勤。以效塵露之報。是臣之所矢心也。無如茶毒之餘。疾病轉痼。髮白齒落。形祜神離。種種雜症。俱屬危厲。雖欲含恩畏義。鞭鈍策懦。其勢末由。伏乞聖明。憐臣情事。非止往年。察臣疾勢。不可遄損。亟許鐫削。少安微分焉。臣雖不以職事自居。而懮憤所激。敢此附陳焉。嗚呼今日合辭中諸賊。皆是天討之不可稽。王章之所必加。而不但不賜允兪而已。至於鄭妻處分。乃與大論所請。一切相反。有若微眚薄罪。遇赦卽放者然。噫嘻。此何擧也。一自出陸偃處之後。京輦至近。可虞之形。難言之患。不一而足。殿下縱自輕。奈宗廟社稷何。朱子有言。改過貴勇。防患貴怯。聖賢之言。其意深切。安可忽哉。又況前賊未滅。後出愈憯。澤白凶疏。嚆矢於內。仁京逆謀。響應於外。綢繆密布。寔繁其徒。儻非皇天之陰隲。殿下之威靈。則國家之有今日。未可知也。至今追思。骨顫心驚。然此數賊。乃其受嗾傳法者也。若夫元凶大憝。則未曾一伸典型。或徑斃獄中。一髮不損。或假息海島。三尺久屈。古今天下。安有黨與則伏誅。而首惡者末勘之理耶。夫肆市孥戮。乃治逆之常憲。而許久爭執。準請無期。將使臣子。不免萬世之誅。而辭賊且增百倍之氣矣。豈不大可懼哉。昔齊景公。善孔子君君臣臣之對而曰。信如君不君臣不臣。雖有粟。吾得以食諸。方今民天屢失。大命近止。廈氈訏謨。惟拯溺是急。而臣以爲。懲討未究。則荒政亦末務而已。臣曾從大夫之後。沐浴致討。已屬三年前矣。其間百怪千變。無所不有。而苟究其失。專由於治逆之常太寬。亂萌之不早折也。伏乞聖明。淵然深思。赫然奮發。亟從三司之請。以洩神人之憤。其餘臺論之未蒙允者。亦竝一一夬斷。使王綱振而隄防嚴。不勝幸甚。答曰。省疏具悉。所陳已諭於諸批矣。卿其勿辭行公。
정조 7년
癸卯十二月初四日辰時。上詣景慕宮。展拜入侍時。行都承旨沈豐之。行左承旨朴祐源。行右承旨李漢豐。左副承旨金憙。右副承旨安聖彬。同副承旨徐龍輔。假注書金孝建朴能源。記注官金鳳顯。記事官尹行任。二直提學徐有防。待敎李崑秀。以次侍立。上具翼善冠衮龍袍。乘輿出協陽門。下敎曰。抄啓文臣。皆已來待乎。行任曰。已爲來待矣。上曰。待令於協陽門。可也。仍由月覲門。詣景慕宮。行展拜禮訖。還內。諸臣以次退出。
정조 7년
癸卯十二月初四日巳時。上御誠正閣。同副承旨入侍時。同副承旨徐龍輔。二直提學徐有防。假注書朴能源。記事官李崑秀尹行任。以次進伏訖。上命書傳敎曰。同副承旨許遞。前望單子入之。待下批牌招察任。仍命退。諸臣以次退出。
정조 7년
癸卯十二月初四日巳時。上御誠正閣。抄啓文臣進箋入侍時。行都承旨沈豐之。行左承旨朴祐源。行右承旨李漢豐。左副承旨金憙。右副承旨安聖彬。同副承旨徐龍輔。假注書金孝建朴能源。記注官金健修金鳳顯。二直提學徐有防。以次進伏訖。上曰。抄啓文臣進箋儀註入之。鳳顯承命捧入。上命抄啓諸員入。行四拜禮訖。上命讀箋官進前讀奏。徐瀅修等進讀箋文訖。上曰。差使員守令入侍。出榻敎賤臣承命出。與狼川縣監李趾采偕入進伏。上命進前。趾采奏職姓名訖。上曰。本縣分等。爲尤甚乎。爲之次乎。趾采對曰。之次矣。山田則不免凶歉。而野畓則稍勝矣。上曰。可以賑恤乎。趾采曰。可以賑恤。而歲前則姑不甚急。歲後當觀勢爲之矣。上曰。本縣還穀。爲幾何。趾采曰。六千石矣。上曰。貢蔘之數。幾何。趾采曰。不過數兩矣。上曰。分付藥院。毋滯卽受。爾須汲汲下去也。命先退。豐之曰。今十三日中宮殿誕日陳賀。依例擧行乎。上曰。權停。可也。仍命退。諸臣以次退出。
정조 7년
癸卯十二月初四日初更。上御誠正閣。左承旨入侍時。行左承旨朴祐源。二直提學徐有防。假注書朴能源。記事官李崑秀尹行任。以次進伏訖。上曰。注書出去。應製試券。催促入之。賤臣承命出捧入。上命書傳敎曰。應製居首三上一行右承旨李漢豐。鹿皮一令賜給。之次三上二行都承旨沈豐之。三上三行左承旨朴祐源。三上四直提學徐有防。各紙三卷筆三枝墨三笏賜給。三中兵曹佐郞成德雨。尙瑞院直長李萬運。同副承旨安聖彬。各紙二卷筆二枝墨二笏賜給。三下右副承旨金憙。副修撰李頤祥。兵曹正郞申耆。假注書朴能源金孝建。部將金養和。各紙一卷筆一枝墨一笏賜給。仍命退。諸臣以次退出。
정조 7년
行都承旨沈豐之坐。行左承旨朴祐源坐。行右承旨李漢豐坐。左副承旨林錫喆坐直。右副承旨安聖彬坐直。同副承旨趙興鎭未肅拜。注書李祖承病一員未差。假注書金孝建仕朴能源仕直。事變假注書沈銖仕。
정조 7년
傳于朴祐源曰。召對爲之。
정조 7년
以京畿監司陽智前縣監徐有悌罪狀。令攸司稟處事狀啓。傳于安聖彬曰。昨年冬爲念此等之弊。卽下有旨。臨歲未捧之穀。使之停退。居末論罪。元無可言。本縣雖在之次之等。當依尤其邑例。未捧數爻。固當枚報巡營。亦以實數。勘簿上送。道理當然。而不此之爲。恣意欺瞞之狀。萬萬痛駭。是豈朝家先期申諭之本意。該縣監徐有悌罪狀。依狀請下該府勘處。此等邑宰。各別嚴繩。然後又懲災歲列邑。比本律加等照勘之意。亦爲。分付該府。
정조 7년
以黃海監司罪人張齊漢等到配事啓本。傳于安聖彬曰。災邑編配。在所當念。遂安方奉彬。載寧奴順奉。放送之意。分付。
정조 7년
以統制使邊將治績考察事狀啓。傳于安聖彬曰。貶期在卽。欲觀來頭題品。當有別樣下敎。而萬一拘於顔私。有不合上考之類。苟然磨勘之擧。各該水陸帥臣。難免重勘。以此意。下諭于統制使及兵水使處。
정조 7년
傳于安聖彬曰。右承旨許遞。前望單子入之。
정조 7년
李漢豐。以兵曹言啓曰。禁軍來春夏等祿試射時。沒技人別單中。依例懸註以入之意。敢啓。傳曰。知道。
정조 7년
沈豐之。以備邊司言啓曰。以刑曹草記。罪人鄭潤煥。依續典。以一律施行。而絞斬與待時不待時之區別。令廟堂稟處爲請。而批旨。允下矣。今此罪人鄭潤煥。依續典用一律。旣已斷定。而續典所稱一律。初無分等之文。蓋續大典禁制條云。松田放火者。以一律論。亦無絞斬區別之文。大明律故燒人房屋條云。若放火故燒係官積聚之物者。斬待時。松田放火。至爲一律。故燒官積聚。猶且待時而斬。則況今放火之變。出於煙臺三步之內。其所犯之重。何等關係。僞擧烽火者。勿論煙臺與他處。竝用一律。其一律之爲不待時斬。無疑也。但放火與僞烽煞有差間。則當有不待時與待時之別。擧僞烽者。當爲不待時斬。煙臺近處放火者。似當爲待時斬。而係是一律定制。伏候上裁之意。敢啓。傳曰。卿等議。是矣。如是差等。似甚便當。依草記施行。而大抵法令。一番創始。永作不易之例。事係刑殺。尤所當塡。若於無情實不用意之類。竝引此律。是何異於自我非古也。七十年之後。復開荊棘。古人猶且難之。亦豈非今日留意處乎。竝以此意。分付攸司。俾卽載之受敎。後勿勒援於可恕不可恕之間。可也。